**Putes, radars i una pobre noia**

Xavier Gual

La carretera C-55 entre Castellbell i Abrera és una de les zones més calentes de la Catalunya Central. Entre prostitutes i controls fixes i mòbils de velocitat, els milers de conductors tenim un tram ben intens. Primer de tot, no podem oblidar el perill dels accidents de circulació i les víctimes. Les que hi ha hagut i les que hi hauran – qualsevol de nosaltres- fins que aquest tram sigui una autovia, que és el que correspon pel trànsit que pateix. A més, es fomenta la prostració de les noies del sexe en aquest punt per ser el més transitat de les nostres comarques. I aquesta vegada s’hi ha afegit una nova víctima: l’Adriana. No va poder suportat els abusos del seu marit i proxeneta que la posava cada dia en un trencall vial i es va llençar al buit. Sigui aquest article una denúncia en record seu. Tenia 24 anys.

Passar-hi en una direcció o en una altra tot veient alguna de les prostitutes habituals que esperen clients a poquíssims metres d’un vehicle camuflat de la policia fent fotos dels cotxes que passen a més velocitat de la permesa és una postal de tardor tremenda. Estic segur que alguns dels infractors rebran la multa a casa amb la seva imatge i la meretriu al fons, tot en un mateix enquadrament. I un poc més avall, un altre vehicle policial, l’oficial, amb uns quants agents en animada xerrameca, com si les noies explotades fossin invisibles.

A força de costum i des de fa molt temps, aquestes combinacions locals de “serveis” i sancions s’han tornat habituals i es difumina la sorpresa inicial en veure com conviuen aquestes “mosses” i els controls dels Mossos. No sé si s’ha de multar a les que venen el seu cos a peu de carretera, però és un vergonya col·lectiva i intolerable per una societat moderna, evolucionada i sancionadora com la nostra. En teoria, aquesta hauria de protegir els febles i els que són objecte d’abusos.

Mentre veig els policies entretinguts amb les multes de velocitat al seu costat, em pregunto qui s’ocupa d’elles. No conec res de les seves vides excepte els detalls publicats per la mort de l’Adriana però estic segur que per acabar una dia rere l’altre a un camí a peu de carretera, amb sol, amb fred, amb pols, amb una situació precària i lamentable és el resultat d’una vida anterior difícil i no és el que volien per la seva vida quan eren unes nenes. Al seu darrere sempre hi ha la corresponent història d’explotació, amb un “xulo” que li pren els diners i alguna màfia d’estar per casa que controla el “territori”. Tots els que conduïm per aquest lloc tant concorregut de la nostra terra les veiem, les mirem i a força de costum, potser les guardem amb un somriure lleuger i un arqueig de celles. Però realment és una vergonya que aquestes persones segueixin d’aquesta manera després d’anys. I tenir els policies a pocs metres, passius i aliens, encara magnifica més el problema. El Conseller Puig, en el seu ofici anterior al Govern, va anunciar sancions. No ha servit de res. El que calen són solucions. Constato la resposta de responsables policials recollida en aquesta diari: com que les putes de la C-55 són estrangeres, la competència correspon a la Policia Nacional i els Mossos no hi poden fer res. Excuses. A més, com que sembla estan en situació il·legal, la societat benpensant posa per davant aquesta falta respecte de la seva dignitat humana que entre tots hauríem de protegir. Al fons de les ments, és fàcil pensar allò de: “com que són estrangeres i rameres ja s’ho faran”.

Que ningú s’escandalitzi per l’ús del substantiu que obre el titular. És el que la majoria usem les converses. Fins i tot elles. Aquest mes, les de Paris han protestat per les darreres sancions contra els seus clients que ha anunciat l’executiu socialista del president Hollande sota el eslògan de: “Putes sense clients busquen lloc al govern”.